ድርጅቱ ከሁለት ሚሊዮን 900ሺ ሜትሪክ ቶን በላይ ነዳጅ ማቅረቡን አስታወቀ
● የአውሮፕላን ነዳጅ አቅርቦት ሲቀንስ የናፍጣ ፍጆታ መጨመሩ ተጠቁሟልአዲስ አበባ:- የኢትዮጵያ ነዳጅ አቅራቢ ድርጅት ባለፉት ዘጠኝ ወራት ከሁለት ሚሊዮን 900ሺ ሜትሪክ ቶን በላይ ነዳጅ ማቅረቡን አስታወቀ። በኮሮና ቫይረስ ወረርሽኝ ሳቢያ የአውሮፕላን በረራ በመቋረጡ የአውሮፕላን ነዳጅ አቅርቦት የቀነሰ ሲሆን፤ በመብራት መቆራረጥ ምክንያት የኢንዱስትሪዎች ናፍጣ ፍጆታ መጨመሩ ተጠቁሟል። 
የድርጅቱ ከፍተኛ የህዝብ ግንኙነት ባለሙያ አቶ አለማየሁ ጸጋዬ በተለይ ለአዲስ ዘመን ጋዜጣ እንደገለጹት፤ ድርጅቱ በ2012 ዓ.ም በጀት ዓመት ዘጠኝ ወራት ውስጥ ሶስት ሚሊዮን 82ሺ 333 ሜትሪክ ቶን የተጣራ የነዳጅ ምርቶችን ለማቅረብ አቅዶ፤ 69 ቢሊዮን 247 ሚሊዮን 75ሺ 816 ብር ወጪ በማድረግ ሁለት ሚሊዮን 900ሺ 978 ሜትሪክ ቶን የተጣራ ነዳጅ ቀርቧል።
እንደ አቶ አለማየሁ ማብራሪያ፤ በዘጠኝ ወራት ውስጥ 440ሺ 991 ሜትሪክ ቶን ቤንዚን ለማስገባት ታቅዶ፤ በ10 ቢሊዮን 586 ሚሊዮን 847ሺ 33 ብር 416ሺ 369 ሜትሪክ ቶን ቤንዚን በማስገባት የዕቅዱን 94 በመቶ ማሳካት ተችሏል። 
አቶ አለማየሁ በተጠቀሰው ጊዜ አንድ ሚሊዮን 917ሺ 647 ሜትሪክ ቶን ነጭ ናፍጣ ለማስገባት ታቅዶ፤ በ44 ቢሊዮን 616 ሚሊዮን 775ሺ 738 ብር አንድ ሚሊዮን 885ሺ 865 ሜትሪክ ቶን ነጭ ናፍጣ በማስገባት የዕቅዱን 98 በመቶ ማሳካት መቻሉን ገልጸዋል። 
አቶ አለማየሁ በዘጠኝ ወራት ውስጥ 23ሺ 247 ቀላል ጥቁር ናፍጣ ለማስገባት ታቅዶ፤ በ432 ሚሊዮን 209ሺ 280 ብር 28ሺ 706 ሜትሪክ ቶን ቀላል ጥቁር ናፍጣና 29ሺ 591 ሜትሪክ ቶን ከባድ ጥቁር ናፍጣ ለማስገባት ታቅዶ፤ በ497ሚሊዮን 659ሺ 812 ብር 32ሺ 709 ሜትሪክ ቶን ከባድ ጥቁር ናፍጣ በማቅረብ ከዕቅድ በላይ ማሳካት መቻሉን ተናግረዋል።
በተጨማሪም በዘጠኝ ወራት 670ሺ 857 ሜትሪክ ቶን የአውሮፕላን ነዳጅ (ኬሮሲን) ለማስገባት ታቅዶ፤ በ13 ቢሊዮን 113 ሚሊዮን 583ሺ 951 ብር 537ሺ 328 ሜትሪክ ቶን የአውሮፕላን ነዳጅ በማቅረብ የዕቅዱን 80 በመቶ ማሳካት እንደተቻለ አስረድተዋል። 
የአውሮፕላን ነዳጅ ለማቅረብ ከታቀደው 20 በመቶ የቀነሰው በአለም አቀፍ ደረጃ በተከሰተው የኮሮና ቫይረስ(ኮቪድ-19)ወረርሽኝ ምክንያት የአውሮፕላን በረራ በመቋረጡ ሲሆን፤ የቀላልና ከባድ ጥቁር ናፍጣ ፍጆታ ሊጨምር የቻለው ደግሞ በመብራት መቆራረጥ ምክንያት የኢንዱስትሪዎች ፍጆታ በመጨመሩ መሆኑን አቶ አለማየሁ ተናግረዋል። 
አቶ አለማየሁ ድርጅቱ ከፈሳሽ ነዳጅ በተጨማሪ ለብረታብረት፣ ለሲሚንቶ እና ሴራሚክ ፋብሪካዎች የድንጋይ ከሰል ዕያቀረበ እንደሚገኝ ጠቁመው፤ በበጀት ዓመቱ ዘጠኝ ወራት ውስጥ 522ሺ ሜትሪክ ቶን የድንጋይ ከሰል ለፋብሪካዎች ለማቅረብ ታቅዶ አንድ ቢሊዮን 562 ሚሊዮን 34ሺ 742 ብር ወጪ ተደርጎ 366ሺ 970 ሜትሪክ ቶን የድንጋይ ከሰል በማቅረብ የዕቅዱን 70 በመቶ እንዳሳካ፤ ከዕቅዱ አንጻር አፈጻጸሙ በ30 በመቶ ዝቅ ያለውም በኮንስትራክDን ስራ የሲሚንቶ ፍላጎት በመቀነሱ እንደሆነ አስረድተዋል። 
በድርጅቱ ተገዝቶ ወደ አገር የሚገባው ነዳጅ 80 በመቶው በጂቡቲ፤ እንዲሁም 20 በመቶው በሱዳን ወደቦች በኩል ገብቶ ወደብ ላይ ባሉት የድርጅቱ ተርሚናሎች ለሀገር ውስጥ ነዳጅ አከፋፋይ ኩባንያዎች የሚተላለፍ ሲሆን፤ በአሁኑ ጊዜ በኮሮና ቫይረስ (ኮቪድ-19) ወረርሽኝ ሳቢያ ሱዳን ድንበሯን በመዝጋቷ በሱዳን ወደብ በኩል የሚገባው ነዳጅ ቢቋረጥም፤ በጅቡቲ ወደብ በኩል አስፈላጊው የነዳጅ ፍጆታ እየቀረበ መሆኑን በአገሪቱ የነዳጅ እጥረት እንደሌለ አቶ አለማየሁ ተናግረዋል። 
ድርጅቱ 30 ከሚደርሱ በአገር ውስጥ ነዳጅ በማከፋፈል ሥራ ላይ ከተሰማሩ ኩባንያዎች ጋር ውል በመግባት ነዳጁን ከወደብ አንስተው ለተጠቃሚው የማድረሱን ስራ እያከናወኑ እንደሚገኙ ተጠቁሟል።
አዲስ ዘመን ግንቦት 19/2012ሶሎሞን በየነ